## Odluka o izdavanju Globalne obveznice Republike Hrvatske za naknadu imovine oduzete za vrijeme jugoslavenske komunističke vladavine

### NN 189/2004 (31.12.2004.), Odluka o izdavanju Globalne obveznice Republike Hrvatske za naknadu imovine oduzete za vrijeme jugoslavenske komunističke vladavine

# Fond za naknadu oduzete imovine

3251

Na
temelju članka 13. Zakona o naknadi za imovinu oduzetu za vrijeme jugoslavenske
komunističke vladavine (»Narodne novine«, broj 92/96, 39/99, 42/99, 92/99,
43/00, 131/00, 27/01, 65/01, 118/01, 80/02, 81/02; u daljnjem tekstu: Zakon o
naknadi) i članaka 3. i 8. Zakona o Fondu za naknadu oduzete imovine (»Narodne
novine«, broj 69/97, 105/99 i 64/00; u daljnjem tekstu: Zakon o Fondu), Upravni
odbor Fonda za naknadu oduzete imovine je na sjednici održanoj 29. prosinca
2004. godine donio

## ODLUKU

### o izdavanju Globalne obveznice Republike Hrvatske za naknadu imovine oduzete za vrijeme jugoslavenske komunistiČke vladavine

I.

Fond za
naknadu oduzete imovine izdaje Globalnu obveznicu Republike Hrvatske za naknadu
imovine oduzete za vrijeme jugoslavenske komunističke vladavine (u daljnjem
tekstu: Globalna obveznica).

II.

Globalna
obveznica je materijalizirani državni dužnički anuitetski vrijednosni papir
koji glasi na donositelja.

III.

Nominalna
vrijednost Globalne obveznice iznosi 193.005.180,00 kuna što po prodajnom
tečaju za devize za EUR Privredne banke Zagreb d.d. na dan stupanja na snagu
ove Odluke iznosi protuvrijednost 25.000.164,00 EUR.

IV.

Globalna
obveznica nema prinos.

V.

Globalna
obveznica amortizira se kroz četrdeset jednakih polugodišnjih Anuitetskih
kupona globalne obveznice Republike Hrvatske za naknadu imovine oduzete za
vrijeme jugoslavenske komunističke vladavine (u daljnjem tekstu: Anuitetski
kupon globalne obveznice) koji dospijevaju 1. siječnja i 1. srpnja svake godine
u razdoblju amortizacije, s time da prvi Anuitetski kupon globalne obveznice
dospijeva 1. siječnja 2000., a posljednji 1. srpnja 2019. godine.

Anuitetski
kupon globalne obveznice je materijalizirani državni dužnički vrijednosni papir
koji glasi na donositelja.

Nominalna
vrijednost svakog Anuitetskog kupona globalne obveznice iznosi 4.825.129,50
kuna što po prodajnom tečaju za devize za EUR Privredne banke Zagreb d.d. na
dan stupanja na snagu ove Odluke iznosi protuvrijednost 625.004,10 EUR.

VI.

Globalna
obveznica podijeljena je na 122.310 Obvezničkih
udjela globalne obveznice Republike Hrvatske za naknadu imovine oduzete za
vrijeme jugoslavenske komunističke vladavine (u daljnjem tekstu: Obveznički udjel).

VII.

Obveznički udjel je nematerijalizirani anuitetski državni dužnički vrijednosni
papir koji glasi na ime.

Nominalna
vrijednost svakog Obvezničkog udjela iznosi 1.578,00
kuna što po prodajnom tečaju za devize za EUR Privred­ne
banke Zagreb d.d. na dan stupanja na snagu ove Odluke iznosi protuvrijednost
204,40 EUR.

VIII.

Obveznički udjel amortizira se kroz četrdeset jednakih polugodišnjih Anuiteta obvezničkog udjela globalne obveznice Republike Hrvatske za
naknadu imovine oduzete za vrijeme jugoslavenske komunističke vladavine (u
daljnjem tekstu: Anuitet obvezničkog udjela) koji
dospijevaju 1. siječnja i 1. srpnja svake godine u razdoblju amortizacije, s
time da prvi Anuitet obvezničkog udjela dospijeva 1.
siječnja 2000., a posljednji 1. srpnja 2019. godine. Anuitet obvezničkog udjela je nematerijaliziran državni dužnički
vrijednosni papir koji glasi na ime.

Osobe
koje postanu imateljima Anuiteta obvezničkog udjela (obvezničari) temeljem pravomoćnog rješenja o pravu na
naknadu za oduzetu imovinu imaju pravo na jednokratnu isplatu svih dospjelih, a
neisplaćenih Anuiteta obvezničkog udjela od 1.
siječnja 2000. godine. Ova će se isplata izvršiti u novcu u roku od sedam dana
od dana stjecanja Anuiteta obvezničkog udjela, u
kunama, po prodajnom tečaju za devize za EUR Privredne banke Zagreb d.d. na dan
isplate. Jednokratnu isplatu dospjelih, a neisplaćenih Anuiteta obvezničkog udjela obavljat će Fond za naknadu oduzete
imovine.

Nominalna
vrijednost Anuiteta obvezničkog udjela iznosi    39,45 kuna što po prodajnom tečaju za
devize za EUR Privredne banke Zagreb d.d. na dan stupanja na snagu ove Odluke
iznosi protuvrijednost 5,11 EUR.

IX.

Isplatu
dospjelih Anuitetskih kupona globalne obveznice, odnosno dodijeljenih dospjelih
Anuiteta obvezničkih udjela obav­ljat će u ime i za račun Fonda za naknadu oduzete imovine
Središnja depozitarna agencija, u Republici Hrvatskoj, u kunama, po prodajnom
tečaju za devize za EUR Privredne banke Zagreb d.d. na dan dospijeća. Ako dan
dospijeća nije radni dan u Repub­lici Hrvatskoj,
isplata dospjelih tražbina obavlja se prvog sljedećeg radnog dana.

X.

Sredstva
za isplatu dospjelih tražbina osiguravaju se temeljem zakona iz sredstava
pribavljenih prodajom stanova stanarima koji su pravo na otkup stana stekli
sukladno odredbama Zakona o naknadi za imovinu oduzetu za vrijeme jugoslavenske
komunističke vladavine, iz proračuna Republike Hrvatske i iz drugih izvora
propisanih zakonom.

XI.

Fond za naknadu oduzete imovine u roku određenom
pravo­moćnim rješenjem o pravu na naknadu za oduzetu imovinu dodjeljuje Obvezničke udjele ovlaštenicima iz rješenja.

XII.

Istovremeno s donošenjem ove Odluke Upravni odbor
Fonda za naknadu oduzete imovine detaljno je utvrdio nazivna obilježja i ostale
uvjete izdanja Globalne obveznice Republike Hrvatske za naknadu imovine oduzete
za vrijeme jugoslavenske komunističke vladavine, sadržane u Informativnom
prospektu koji je kao Prilog 1. sastavni dio ove Odluke.

XIII.

Za Anuitete obvezničkog
udjela podnijet će se zahtjev za uvrštenje u Prvu Kotaciju Varaždinske burze i
Službeno tržište
(I Kotaciju) Zagrebačke burze.

Pravne i fizičke osobe mogu slobodno i bez
ograničenja trgovati Anuitetima obvezničkog udjela.

XIV.

Imatelji Anuiteta obvezničkog
udjela mogu tražbine iz istih upotrijebiti za kupnju dionica ili udjela kojima
raspolaže Hrvatski fond za privatizaciju te kao platežno sredstvo za kupnju
nekretnina u vlasništvu Republike Hrvatske i nekretnina i drugog kapitala u
postupku privatizacije sukladno odredbama posebnog zakona.

XV.

Ova Odluka stupa na snagu 30. prosinca 2004. godine.

Odluka će se objaviti u »Narodnim novinama«.

Klasa: 024-04/04-03/03
Urbroj: 5630-05/2004-2
Zagreb, 29. prosinca 2004.

Predsjednik
Upravnog odbora  **Ivan Šuker,** v. r.

Odluka, NN 189/2004-3251